b'\n_START_ARTICLE_\nEvighedsmaskine\n_START_PARAGRAPH_\nEn evighedsmaskine (latin Perpetuum mobile) er en maskine, som enten kan arbejde til evig tid uden at f\xc3\xa5 tilf\xc3\xb8rt energi udefra, eller evt. endda kan afgive energi uden popul\xc3\xa6rt sagt, at "f\xc3\xa5 noget for det" og uden at opbruge ressourcer ("br\xc3\xa6ndstof" e.a.) inde i systemet._NEWLINE_En s\xc3\xa5dan maskine er en "overtr\xc3\xa6delse" af entropiens love, herunder loven om energiens bevarelse (som bl.a. siger at energi ikke kan skabes "ud af ingenting"), og selv om der har v\xc3\xa6ret fremsat talrige designforslag til evighedsmaskiner, har ingen af dem vist sig at fungere som evighedsmaskiner i praksis \xe2\x80\x93 der er altid en eller anden utilsigtet virkning eller f\xc3\xa6nomen, som f\xc3\xa5r maskinen til at g\xc3\xa5 i st\xc3\xa5 p\xc3\xa5 et eller andet tidspunkt._NEWLINE_Flere forslag til evighedsmaskiner er baseret p\xc3\xa5 et hjul, som er forsynet med enten drejelige arme eller hulrum, hvori kugler eller v\xc3\xa6sker bev\xc3\xa6ger sig, alt sammen p\xc3\xa5 en m\xc3\xa5de s\xc3\xa5 arme, kugler eller v\xc3\xa6sker er l\xc3\xa6ngere v\xc3\xa6k fra hjulets nav p\xc3\xa5 den ene side end p\xc3\xa5 den anden: Det st\xc3\xb8rre drejningsmoment p\xc3\xa5 den ene side skulle s\xc3\xa5 f\xc3\xa5 hjulet til at dreje "af sig selv" under indvirkning af tyngdekraften._NEWLINE_Problemet ved alle disse forslag er blot, at mens arme/kugler/v\xc3\xa6sker rigtig nok er l\xc3\xa6ngere v\xc3\xa6k fra navet p\xc3\xa5 den ene side, er der til geng\xc3\xa6ld flere kugler/arme eller mere v\xc3\xa6ske p\xc3\xa5 den "forkerte" side af navet. Slutresultatet er at disse hjul som alle andre hjul p\xc3\xa5 et eller andet tidspunkt vil standse deres rotation, medmindre noget udefra skubber til dem, det tager bare l\xc3\xa6ngere tid end normalt, fordi der er oplagret energi i kugler/arme/v\xc3\xa6sker. Hvis bare hjulet er f\xc3\xb8lsomt nok, s\xc3\xa5 kan dit hjerteslag eller vejrtr\xc3\xa6kning eller skridt f\xc3\xa5 det til at k\xc3\xb8re. Men s\xc3\xa5 er det ikke en evighedsmaskine, men en maskine som udnytter rystelser.'